# Tirador

Un tirador o passetja és una arma portàtil que es fa servir per a llançar projectils, normalment pedres, impulsats per una banda de material elàstic en tensió, normalment cautxú o goma.
El tirador és format per una forca (un marc, generalment de fusta, en forma de Y), que disposa de dues tires de goma lligades a les puntes superiors. Les tires sostenen una mena de bossa (una base de cuir, habitualment, tot i que també de plàstic o tela), on se situa el projectil. El tirador es fa servir subjectant-lo amb la mà no dominant (en la majoria de la gent, l'esquerra) i estenent el braç. Llavors, s'agafa el projectil per la base, prenent-lo entre els dits índex i polze, i s'estira per a situar-lo a una altura propenca a la galta. Aleshores, s'apunta i, quan se solta, surt el projectil disparat cap a l'objectiu.

## Ús

Els tiradors casolans han estat una joguina tradicional per a nens durant una bona part del segle xx, tot i que també s'utilitzen en la caça i se'n fan competicions. L'any 2017 se'n van utilitzar per a reforestar boscos cremats de la serra de San Mamede, a Galícia. També s'utilitzen amb finalitats militars per part d'exèrcits i guerrilles, i també en revoltes i revolucions.
També trobem tiradors en la cultura popular: són molt presents al joc Angry Birds, ja que són el principal dispositiu de llançament per disparar aus als porcs enemics, i és l'arma de signatura del protagonista Jimmy Hopkins al videojoc Bully. Per altra banda, a Bart Simpson sovint se'l representa amb un tirador. Die Zwille (en català, "El tirador") és el títol d'una novel·la d'Ernst Jünger de 1973.

## Perills

Un dels perills inherents als tiradors és l'alta probabilitat que les gomes es trenquin; la majoria són de làtex, que es degrada amb el temps i l'ús, fent que acabin trencant-se per la càrrega. Els trencaments en l'extrem de la bossa són més segurs, ja que donen com a resultat que la banda reboti allunyant-se de l'usuari, però els trencaments en l'extrem de la forca remeten la goma cap a la cara del tirador, cosa que pot causar lesions als ulls i a la cara. Un mètode per a minimitzar la possibilitat de trencament en l'extrem de la forca és utilitzar una goma ajustada, més fina a l'extrem de la bossa, i més gruixuda i forta a l'extrem de la forca. Els dissenys que utilitzen peces soltes en el marc són els més perillosos, ja que poden provocar que aquestes parts siguin propulsades cap a la cara del tirador. Un altre gran perill és el trencament de la forca, i alguns tiradors fets d'un aliatge de zinc barat poden trencar-se i ferir greument els ulls i la cara dels tiradors.

## Galeria

* Tirador plegable.
* Parts d'un tirador.
* Tirador amb la goma trencada al marc.
* Soldat ensenyant un nen a usar un tirador. (1918)
* Dos nens amb un tirador. (Géza Peske, ca. 1934)
* Un nen disparant un tirador. (1943)
* Mural de la CNT, a Badalona. (1987)
* Enfrontaments durant la revolució ucraïnesa de 2014
* Competició de tir a Bilbao. (2014)

## Referències i notes

* ↑ Tirador, segons el Termcat
* ↑ Tirador, segons el DNV
* ↑ Tirador, segons el DCVB
* ↑ Tirador, segons el DGEC
* ↑ Tirador, segons el DIEC
* ↑ História del Tirachinas a Tirachinas Profesionales (castellà)
* ↑ Assolar SS-12, un tirachinas para adultos con visión infrarrojos y precisión láser, a Expansión, 16/5/2017 (castellà)
* 1 2 Salvar el bosque con tirachinas a El País, 6/11/2017 (castellà)
* ↑ Guadalcacín acoge el 18º Campeonato de España de Tirachinas, a Diario de Jerez, 3/8/2019 (castellà)
* ↑ Shane, Scott «In Video, Hussein Uses Slingshots and Bows to Rally Iraqis for War» (en anglès). The New York Times, 24-11-2006 [Consulta: 21 desembre 2009].
* ↑ LOOK: Scout Rangers use improvised giant slingshot in Marawi, Angry Birds style Arxivat 2019-07-28 a Wayback Machine., a Update Philippines, 20/9/2017 (anglès)
* ↑ Why Palestinians throw stones: A reporter's notebook, a ABC, 16/5/2018 (anglès)
* ↑ Slingshots and dynamite as Bolivians clash over election, a Reuters, 6/11/2019 (anglès)
* ↑ Traverso, Antonio; Crowder-Taraborrelli, Tomás. El documental político en Argentina, Chile y Uruguay: De los años cincuenta a la década del dos mil (en castellà). Santiago de Xile: LOM Edicions, 2015 [Consulta: 23 novembre 2019].
* ↑ «See The Smartphone That Can Bend, Not Break» (en anglès). [Consulta: 27 desembre 2018].
* ↑ Un tirachinas real para jugar al Angry Birds virtual, a Europa Press, 2/3/2012 (castellà)
* ↑ Sale a la venta 'Bully', el polémico videojuego sobre la violencia en las aulas, a La Vanguardia, 17/10/2006 (castellà)
* ↑ Bully, el ‘niño del internado’ de los creadores de GTA, llega a Android, a ADSL Zone, 8/12/2016 (castellà)
* ↑ Growing Up with Bart Simpson. a The Daily Beast, 14/4/2017 (anglès)
* ↑ Melchior Menzel. «Rubber Bands» (en anglès).
* ↑ Melchior Menzel. «Attaching the bands to the frame» (en anglès).
* 1 2 U.S. Consumer Product Safety Commission. «Slingshots Recalled by Daisy Manufacturing Due to Risk of Serious Eye Injury» (en anglès). Arxivat de l'original el 2006-05-10. [Consulta: 23 novembre 2019].
* ↑ Melchior Menzel. «Attaching the pouch to the bands» (en anglès).
* ↑ DANKUNG. «Danger of zinc alloy slingshots» (en anglès).

## Vegeu també

* Fona
* Mandró (arma)

## Enllaços externs

Viccionari
* La temuda pregunta del ‘tirachinas’, per Albert Pla Nualart, 22/2/2014